text: Dødsulykke ved Gredstedbro
  20 november 2011 kl. 17.28
  En kvinde blev dræbt og en mand alvorligt kvæstet, da deres biler kørte frontalt sammen nord for Ribe.
  En 22-årig kvinde har mistet livet, og en mand på 45 år er blevet alvorligt kvæstet ved et frontalsammenstød nord for Ribe søndag eftermiddag.
  Ifølge Syd- og Sønderjyllands Politi skete ulykken klokken 14.58 på Varde Hovedvej ud for Gredstedbro.
  - En 45-årig mand kører i retningen mod Esbjerg, da han af ukendte årsager kører over i den modsatte kørebane og kører frontalt ind i en modkørende personbil, som bliver ført af en 22-årig kvinde fra Esbjerg, fortæller vagtchef Erik Lindholdt.
  - Begge personer blev fastklemt ved sammenstødet. De blev efterfølgende skåret fri og kørt til sygehuset, hvor den 22-årige kvinde blev erklæret død. Den 45-årige mand er kommet alvorligt til skade, siger Erik Lindhardt.
  Bilinspektører har undersøgt ulykkesstedet, men det er endnu uvist, hvad der forårsagede ulykken.
  - Der er dog ingen mistanke om spirituskørsel, fastslår vagtchefen.
  Efter ulykken blev en del af Varde Hovedvej afspærret, men vejen er nu åbnet igen.
  